钦定古今图书集成/明伦汇编/官常典/第521卷 > 史天倪
## 钦定古今图书集成/明伦汇编/官常典/第521卷 > 史天倪

按《元史》本传：“天倪，字和甫，燕之永清人。父秉直，读书
尚气义。癸酉，太师国王木华黎统兵南伐，率里中老
稚数千人，诣涿州军门降。木华黎欲用秉直，秉直辞
而荐其子，乃以天倪为万户。天倪始生之夕，白气贯
庭，成童，姿貌魁杰，有道士见而异之，曰：‘封侯相也’。及
长，好学，日诵千言。大安末，举进士不第，乃叹曰：‘大丈
夫立身，独以文乎哉？使吾遇荒鸡夜鸣，拥百万之众，
功名可唾手取也’。”木华黎见而奇之。既以万户统诸
降卒，从木华黎略地三关已南，至于东海，所过城邑皆下。因进言于木华𥟖曰：“金弃幽燕，迁都于汴，已失
策矣。辽水东西诸郡，金之腹心也。我若得大宁，以扼
其喉襟，则金虽有辽阳，终不能保矣。”木华黎善之。先
伦卒时，河朔诸郡结清乐社四十，馀社近千人，岁时
像伦而祠之。至是，天倪选其壮勇万人为义兵，号清
乐军，以从兄天祥为先锋，所向无敌。分兵略三河，蓟
州诸砦望风款服。甲戌，朝太祖于燕之幄殿，所陈皆
奇谋至计，大称旨，赐金符，授马步军都统，管领二十
四万户。从木华黎攻高州，又从攻北京，皆不战而克。
乙亥，授右副都元帅，改赐金虎符，奉诏南征，围平州，
金经略使乞住降，进兵真定，所属部邑无不款附，而
真定帅武仙固守不下，遂移军围大名。众谓“城坚不
可击”，天倪使攻其西南角，劲卒，屡上屡却。天倪先登，
守者辟易，遂破其城。丙子，会木华黎兵于燕南，清州
监军王守约、平州推官合达，俱以城叛，连谋越海归
金。天倪追袭至乐安，合达以益都行省忙古兵来拒，
败之，杀守约，擒忙古，斩首万级。丁丑，徇山东诸郡，部
卒有杀民豕者，立斩以徇，军中肃然，远近响应，知中
山李明、赵州李瑀、邢州武贵、威州武振、磁州李平、洛
州张立等，望风皆下。己卯，从木华黎徇河东，至绛州，
其团楼甃以石，牢不可破。天倪命穴其旁，地虚楼陷，
遂拔之。木华黎喜，赏以绣衣、金鞍、名马。庚辰，还军真
定。武仙降，木华𥟖承制，以天倪为金紫光禄大夫、河
北西路兵马都元帅，行府事，仙副之。天倪乃言于木
华黎曰：“今中原粗定，而所过犹纵钞掠，非王者吊民
伐罪意也。且王奉天子命，为天下除暴，岂复效其所
为乎？”王曰：“善。”下令：“敢有剽掳者，以军法从事。”辛巳，金
怀州元帅王荣、潞州元帅裴守谦、泽州太守王珍皆
以城降。壬午，攻济南水砦，破之。癸未，徇山西，遂克三
关。不浃旬，定四十馀砦。兵至河卫，喜曰：“河卫者，夷门
之限也。河卫既破，则夷门不能守矣。”严实以兵来会，
请自攻河卫。天倪曰：“合达、蒲瓦，亦勍敌也。”实曰：“易与
耳，保为公破之。”明日，实与蒲瓦兵遇于南门，合达兵
自北奄至，实兵败，竟为所执。天倪曰：“合达以实归汴，
必以今夕。”急命冯存、杜必贵率壮士一千三百，伏延
津柳渡，果夜缚实过延津，遇存等，与战，败之，实得脱
归，必贵战死。未几，帝命天倪回军真定。甲申夏，大名
总管彭义斌以宋兵犯河朔，天倪逆战于恩州，义斌
败，入保大名。乙酉，师还，闻武仙之党据西山腰水、铁
壁二砦以叛，天倪直𢭏其巢穴，尽掩杀之。仙怒，谋作
乱，乃设宴邀天倪。有知其谋者，止天倪毋往，天倪不
从，遂为仙所杀。天倪之赴真定也，秉直密戒之曰：“观
武仙之辞气，终不为我用，宜备之。”天倪曰：“我以赤心
待人，人或相负，天必不容，愿无虑。”秉直乃携其孙楫、
权还北京。至是，人服其先识。先是，天倪击鞠夜归，有
大星陨马前，有声，心恶之，果及祸。天倪死时年三十
九。妻程氏，闻乱，恐污于贼，乃自杀。子五人，其三人尚
幼，俱死于难，惟楫、权在。